钦定古今图书集成/明伦汇编/官常典/第719卷 > 元正〈父询倩〉
## 钦定古今图书集成/明伦汇编/官常典/第719卷 > 元正〈父询倩〉

按《唐书元万顷传》：“万顷孙正，修名节，擢明经高第，授
监门卫兵曹参军。舅孙逖与谭物理，叹己不逮。肃宗
初，吏部尚书崔㝢典选，正以书判第一，召诣京师，以
父询倩老，辞疾免。河南节度使崔光远表置其府。史
思明陷河洛，辇父匿山中，贼以名购，正度事急，谓弟
曰：‘贼禄不可养亲，彼利吾名，难免矣。然不污身而死，
吾犹生也’。”贼既得，诱以高位，瞋目固拒，兄弟皆遇害。
父闻，仰药死，路人为哭。事平，诏录伏节十一姓，而正
为冠，赠秘书少监，以其子义方为华州参军。